《贾硕秀才得两圭有邸》
宋代·晁补之

混沌既凿元气痡，鸿源滔天尧曰吁。
羽渊之化三足逋，玄圭告功闻禹书。姚虞班器奔九区，涂山合瑞群辟趋。
三朡肆伐夏宝俘，下逮血祭仍疈辜。
飨有明德繄玉如，霍山属之医无闾。
裂崖剖璞陈璠玙，追琢出美山为虚。
两圭礼地四望俱，寸尺可识形可图。
缗城之西物色古，霹雳野火烧墙堵。
大氓筑室动千杵，奔泉启锸幽奇睹。
阴溪埋冰剥寒土，浓氛却埽孤月吐。
森然愕立疑未举，荧荧幽光射败筥。
邻人进说田父怖，张伯不敢私自取。
初来画地为予语，邸圆中规圭合矩。
镶奇未可一二数，嬴颠刘蹶分莽卤。
礼严登降谨仰俯，牲玉不加随豆簠。
饩羊之存良小补，此宝岂徒周石鼓。
酆城尺铁尚可神，老虬跃水生雷雨。

作者简介：晁补之（公元1053年—公元1110年），字无咎，号归来子，汉族，济州巨野（今属山东巨野县）人，北宋时期著名文学家。为“苏门四学士”（另有北宋诗人黄庭坚、秦观、张耒）之一。曾任吏部员外郎、礼部郎中。 工书画，能诗词，善属文。与张耒并称“晁张”。其散文语言凝练、流畅，风格近柳宗元。诗学陶渊明。其词格调豪爽，语言清秀晓畅，近苏轼。但其诗词流露出浓厚的消极归隐思想。著有《鸡肋集》、《晁氏琴趣外篇》等。